**DE ZIUA VOLUNTARIATULUI**

**Specialiştii împreună cu cei mai talentaţi elevi din sistemul de protecţie socială, din cadrul D.G.A.S.P.C. au participat, miercuri 3 octombrie la cea de-a treia ediţie a Festivalului Voluntariatului, care s-a desfăşurat în Piaţa Libertăţii din Satu Mare**

Ziua Voluntariatului s-a desfăşurat în acest an sub genericul “Supereroul”, la care au participat aproximativ 300 de elevi din municipiul şi judeţul Satu Mare. Această sărbătoare „ a implicării, a împlinirii de a face ceva ce contează pentru cei din jur, a entuziasmului de a acţiona alături de oameni, care împart aceleaşi valori specifice voluntariatului”, a fost finanţată de către Direcţia pentru Sport şi Tineret Satu Mare şi realizată de către Asociaţia „Stea” în parteneriat cu Centrul de Prevenire, Evaluare şi Consiliere Antidrog şi alte instituţii sătmărene, printre care şi D.G.A.S.P.C. Satu Mare. Atracţiile acestui Festival al Voluntariatului s-au materializat în standuri amenajate de diverse organizaţii şi instituţii, care şi-au prezentat activităţile de voluntariat, dar şi în spectacolul, susţinut de tineri talentaţi, care s-a desfăşurat în faţa statuii „Dr. Vasile Lucaciu” din Piaţa Libertăţii.

Standul Direcţiei Generale de Asistenţă Socială şi Protecţia Copilului (D.G.A.S.P.C. ) din Satu Mare a fost unul din cele mai căutate de către tineri şi elevi. Acesta a oferit privitorilor o mulţime de fotografii şi pliante, în care au fost surprinse cele mai reuşite acţiuni de voluntariat organizate la nivelul Centrelor şi Caselor de tip familial din cadrul D.G.A.S.P.C. Satu Mare. Alături de minunaţii artişti, dar şi de elevii prezenţi la standul D.G.A.S.P.C., s-au aflat specialişti din sistemul de protecţie socială, precum şi MARIANA DRAGOŞ în calitate de director general, care a acordat şi acordă mereu o mare atenţie acţiunilor de voluntariat. Printre tinerii artişti, care au evoluat în faţa participanţilor la Festivalul Voluntariatului, s-au numărat şi cei care fac parte din sistemul de protecţie socială: Andrei Boroş (orgă), Kurta Adrian (pian), Mirela Gherebeneş (ţiteră), Alex Bogar (vioară) şi Ansamblul folcloric “Zestrea Lipăului”. Ei s-au bucurat de mare succes, iar aplauzele spectatorilor i-au încurajat pe aceşti minunaţi tineri talentaţi.

Director general,

MARIANA DRAGOŞ

 Întocmit,

 Dumitru Ţimerman